
SicumHengist e li Seisun 
Orent faite la traïsun 
E furent saisi des citez, 
Des chastels e des fermetez, 
Les Bretuns unt dechacié, 
Des lur le païs herbergié. 
En .vii. departent le païs 
E .vii. reis i unt asis ; 
As realmes nun unt doné, 
A chascun sulunc lur volenté. 
Kent apelent le premerain. 
Icest tint Hengist en sa main ; 
Plenier esteit mult le païs, 
Dous citez i ot de pris : 
Cantuorbiri l'arcevesquéd 
E Rouecestre l'evesquéd. 
L'autre unt Sudsexe apeléd ; 
En Cicestre ert le real siéd. 
Westsexe apelent le tierz, 
U dedenz ad plusurs citez, 
Kar Wiltune chief en esteit, 
En demeine li reis l'aveit, 
U ore est grant abeïe, 
Nuneins l'unt en lur baillie ; 
E de Wincestre la citéd 
U ore ad riche evesquiéd, 
E l'evesque de Salesbire
Od la cité de Ambresbire. 
Li quarz est Essexe apeléd 
Qui gueres nen ad durét, 
Kar povre ert a desmesure, 
Ne durad pur ço gueres d'ure. 
Estengle est li quinz numé, 
De dous cuntrees onuré : 
La dedenz est Norfulke 
E la terre de Sufolke. 
Cum nus recunte li legistres, 
Des Mercïens fu fait li sistes ; 
Citez i ot asez plusurs, 
Viles, chastels, riches burcs. 
Cest realme riche esteit 
E plusurs citez i aveit, 
Kar i apendeit Dorkecestre 
E Nicole e Leïrcestre. 
Li setme mult riche esteit, 
Kar Everwic i aveit 
E trestut tresqu'en Cateneis ; 
Plus ot cist sul que les .vi. reis. 
Cist ot suz sei Norhumberlant 
E la terre de Cumberlant 
E le cunté de Loeneis, 
E d'Escoce ert cist reis. 
A la parfin un rei poanz 
Qui par armes fud mult vaillanz 
Par force les .vi. reis cunquist, 
A sun os lur onurs prist. 
De Westsexe cist ert reis, 
Es païs mist nuveles leis, 
Par proesce tuz les cunquist 
E a sei sujez les mist. 
Sitost cum il le regne tint, 
Sil departi en .xxxv. ; 
A chascun sun nun donat, 
En engleis scire l'apelat, 
Mes nus ki romanz savum 
D'autre maniere les numum : 
Ço que schire ad nun en engleis 
Cunté ad nun en franceis. 
Par nun tuz les numerai, 
Kar numer mult ben les sai. 
Kent i est el premier chief : 
Iloches est l'arcevesquiét 
En Dorobelle la cité 
Que Cantorbire est apelé, 
E si ad un evesquié 
En Rouecestre la cité. 
Sudsexe ad nun l'autre cuntree, 
D'un evesquié est äurnee, 
Cicestre est chief del cunté, 
Iloc est l'evesqual sié. 
Le tierz cunté fud Surrie, 
E le quart Hamtesire ; 
Iloc si est un evesquié 
Dedenz Wincestre la cité. 
Le quint apelent Berkesire, 
E le siste Wiltesire, 
E dedenz ad un evesquiéd, 
en Salebire est le siéd. 
Le setme païs est Dorsete, 
E puis le oitime Sumersete; 
En Badeest l'evesquié 
Dunt en Welles fud ja le sié ; 
Ceste Badeot jadis autre nun, 
Sicumdient li Seisun 
Qui primes la herbergerent, 
Achemannestratel'apelerent. 
Devenesire le nofme ad nun ; 
C'est un païs mult riche e bon. 
Iloc ad riche evesquié, 
En Essecestre en est le sié. 
Le disme si est Cornuaille ; 
Cil sunt pruz en bataille ; 
Corinëus la herbergat, 
Cil qui les jeanz enchaçat. 
Essexe apele um le unzime, 
E Middelsexe le duzime ; 
De Lundres i est l'evesquié 
Qui cité est d'antiquité. 
Suffoke i est le trezime, 
Norfolke le quatorzime ; 
Or est en Norwiz l'evesquié 
Dunt en Tiedfort fu ja la sié. 
De Cantebruge le cunté 
Al quinzime est acunté. 
De Ely i est l'evesquié, 
En cest mareis siet la cité, 
Cil qui la maint ad grant fuisun 
Suventesfeiz de bon peissun 
E volatille e veneisun ; 
Dedenz le mareis le prent l'um. 
Le sezime est mult renumé, 
De Nicole est icel cunté, 
Riche en est mult l'evesquiez, 
Kar la apendent .viii. cuntez : 
Nicole e Norhamtune, 
Herteforde Huntindone, 
Leïrcestre e Bedeford, 
Bukingeham, Oxeneford. 
Mult est riche l'evesquié, 
Dous eves l'unt enviruné, 
Humbre apelent la menur, 
Tamise ad nun la greignur. 
Le vint e quart est Gloucestre, 
Le vint e .v. est Wirecestre ; 
De Wirecestre l'evesquié 
Cel païs est mult onuré. 
Le .xx. e .vi. est Hereford 
Qui de l'evesquié est plus fort, 
Kar mult en sunt reduté 
Qui mainent dedenz la cité. 
Le xx. e .vii. Salopesire, 
Le vint e uitme Cestresire ; 
Dedenz Cestre la cité 
Si ad mult bel evesquié. 
Warewic est vint e nof, 
E Stafford .xxx., qui est aprof. 
Derebi est trente e un 
Od le païs tut envirun. 
Notingehame le cunté 
A trente dous est acunté. 
Everwic est trente treis, 
Chief est devers les Norreis ; 
Cité est d'antiquitét, 
Iloc si est l'arcevesquét 
D'Engleterre la meillur ; 
Iloc est, ben le savum. 
La lungur est de Toteneis 
Desci tresqu'en Cateneis, 
Sifaitement le nus descrist 
Belins qui mesurer le fist. 
Le cunté de Norhumberlande 
Est acunté a .xxx. iiii ., 
E la si unt tut aturné 
De Durelme l'evesqué. 
La terre de Cumberlant 
Od tute Westmerilant
Al derain unt tut acunté ; 
La ad nuvel evesqué. 
Issi cum jo vus ai mustré, 
En Engleterre est acunté 
A sul dous arcevesquiez 
E a dis e set evesquiez. 
Asez i ad plusurs citez 
E il n'i ad nul evesquiez, 
Que Oxenefort que Leïrcestre, 
Que Warewic que Gloecestre ; 
Plusurs en peusse numer, 
Meis ne me quier tant travailler ! 
Mais de Guales parlerai, 
De cez de la vus dirai. 
En Wales ot plusurs citez 
Que mult par furent renumez 
Cum Carwein e Karliun
E la cité de Snaudun, 
E la si ot .v. evesquez 
E un autre arcevesquez. 
De cez n'i ad ore remés for treis ; 
De cez vus dirai les faiz. 
A Saint David en est li uns 
Qui jadis fud a Karliuns; 
Ço fud jadis arcevesquié, 
Ore si est povre evesquié. 
L'autre est a Bangor recetez, 
A Clamorgan si est li tierz. 
Ne sunt en nule cité, 
Par la guerre sunt deserté. 
Mais neporquant ben savom 
Que li evesques ot pallium 
De Saint David, sil deraisnad ; 
Ben le savum, a Rome alat. 
Ore n'i ad cité remis, 
Kar destruit est tut le païs, 
Premierement par les Seisuns, 
Puis par la guere des Bretuns ; 
De l'autre part puis que Franceis 
Vencu orent les Engleis 
E orent cunquis la terre 
Par feu, par faim e par guerre. 
L'eve passerent de Saverne, 
As Waleis si murent guerre, 
De la terre mult cunquistrent 
E mult grieves leis i mistrent, 
Kar les Galeis enchacerent, 
Des lur la terre herbergerent 
E si i firent mult chastels 
Qui mult par sunt e bons e bels. 
Mais nepurquant suventesfeiz 
Ben s'en vengerent les Waleis. 
De noz Franceis mult unt ocis, 
De noz chastels se sunt saisiz ; 
Apertement le vont disant, 
Forment nus vont maneçant, 
Qu'a la parfin tute l'avrunt, 
Par Artur la recoverunt, 
E cest païs tut ensement 
Toldrunt a la romaine gent, 
A la terre sun nun rendrunt, 
Bretaine la repelerunt. 
De Wales ore nus tarrum, 
Des chemins si parlerum 
Qui furent fait en cest païs ; 
Faire les fist li reis Belins. 
Li premerain vait dés orient 
Desci que vient en occident ; 
Cist traverse le païs, 
Ikenild ad nun li chemins. 
L'autre sulunc les Seissuns 
Erningestrate or l'apeluns ; 
Cel chemin est ben cuneud, 
Del north vait dreit el suth. 
Li tierz si est mult renumé, 
Watlingestrate est apelé ; 
A Dovre comence cest chemin, 
Dreit en Cestre si prent fin ; 
Del païs purprent la lungur. 
Li quarz si est mult encumbrus ; 
Cest chemin est Fosse apelez, 
Si vait par multes citez ; 
Cel cumence en Totenes 
E dure tresqu'en Kateneis ; 
.Viii. cenz liues i sunt cuntez. 
Cest chemin est mult renumez. 
Belins, ki faire les fist, 
En grant franchise les mist : 
Quikunques dechaciez esteit, 
En cez chemins sa peis aveit. 
Descrit vus avum les cuntez 
Del païs e les evesquez, 
E des chemins les .iiii. nuns. 
Or aïtant le vus larruns. 
